**Mustikkapöperö** (käytetään myös nimityksiä **pöperö**, **pöpörö**, **pöppi** tai **pöllöhillo**) on suomalainen perinneruoka. Se valmistetaan sekoittamalla keskenään mustikkasurvosta ja talkkunajauhoja. Talkkunajauhoja lisätään vain mausteeksi siten, että seos ei sakene. Muuten pöperöstä tulee kitkerää. Jotkut lisäävät mustikkapöperöön myös sokeria, ja uudemmissa resepteissä saatetaan marjojen sekaan tai päälle kehottaa laittamaan myös esimerkiksi kermavaahtoa tai piimää.

Oikeaoppisen mustikkapöperön tai pöllöhillon valmistamiseen voidaan käyttää vain paahdetusta kaurasta valmistettuja talkkunajauhoja. Pöperöä syödään tavallisesti silloin, kun on saatavilla tuoreita mustikoita. Pöperöä on perinteisesti tehty myös puolukasta, ja jotkut tekevät sitä myös esimerkiksi viinimarjoista, jos mustikoita ei ole riittävästi saatavilla.

Pöllöhillo ja pöperö tunnetaan lähinnä Hämeessä. Nimien alkuperä on jäänyt hämärän peittoon. Mustikkapöperöä ei valmisteta kaupallisesti, koska se kuuluu ruokiin, jotka valmistetaan vasta nauttimishetkellä aineet yhdistämällä, eikä sitä siksi ole tarkoituksenmukaista säilyttää valmiina.

Muita samanlaisia ruokia
------------------------

Muunlaisia tai ainakin toisennimisiä marjojen, sokerin ja talkkuna- tai muiden jauhojen sekoituksia tunnetaan ympäri Suomen. Pohjanmaalla käytetään nimityksiä *marjapöperö, hilla, huupa, motaska, tikkutollo* ja *tokero*. Karjalassa ja muualla Itä-Suomessa samoista aineksista imelletään matalassa uuninlämmössä *marjamämmiä*, kun taas kylmä marja-jauho-sokerisekoitus tunnettiin Koivistolla Karjalassa nimellä *marjamölli* ja muualla Karjalassa nimillä *marjatahas* ja *marjaröppö*. Valkealassa se tunnetaan nimillä *marjaliru* tai *reemi*.

Pitäjänruokana
--------------

1980-luvulla mustikkapöperö nimettiin yhdeksi pitäjänruuista Orivedellä.

Fiktiossa
---------

Kirjallisuudessa pöllöhillo esiintyy Helena Meripaasin nuortenromaanissa *Pöllöhilloa* vuodelta 2007. Kirjassa sitä ei kuitenkaan kuvata lähemmin vaan ainoastaan mainitaan kerran perinneruokien yhteydessä.

Valmistus
---------

* Tuoreita mustikoita lautasella.Tuoreita mustikoita lautasella.
* Mustikat rikotaan haarukalla tai lusikalla.Mustikat rikotaan haarukalla tai lusikalla.
* Lisätään talkkuna ja maun mukaan hiukan sokeria.Lisätään talkkuna ja maun mukaan hiukan sokeria.
* Ainekset sekoitetaan. Nautitaan heti.Ainekset sekoitetaan. Nautitaan heti.

Lähteet
-------

1. ↑  Mutti ja muuta perinneruokasanastoa Ruokatieto Yhdistys ry. Viitattu 7.12.2012.
2. ↑  Mustikkapöperö *Ruokatiedon keittokirja*. Finnfood. Viitattu 31.12.2008. [vanhentunut linkki]
3. ↑  Jälkiruokia ja jälkiruokakastikkeita Martat. Viitattu 31.12.2008. [vanhentunut linkki]
4. 1 2  Himilä, Jaana, Anelma Laurila, Päivi Meronen & Anja Orkola: *Hämäläistä ruokaperinnettä*, s. 51. Hämeenlinna: Hämeen maa- ja kotitalousnaisten piirikeskus, 1989.
5. ↑  Ransun rapeat perunalohkot, uunilohi ja mustikkapöperö *Aamulehti*.  5.12.2008.  Arkistoitu 25.12.2007. Viitattu 31.12.2008.
6. ↑  Reseptikilpailu-arkisto. Jälkiruoat. (Arkistoitu linkki (archive.org)) Nicehouse.fi.  Arkistoitu 6.4.2008. Viitattu 31.12.2008.
7. ↑  Sairanen, Mika: Mustikkapöperö *niksula.hut.fi*.  29.6.2001. Viitattu 31.12.2008. [vanhentunut linkki]
8. ↑  Mustikkapöperö Paakari.net.  Arkistoitu 7.10.2007. Viitattu 31.12.2008.
9. ↑  Pojanluoma, Riitta: *Perinnemakuja maakunnista*, s. 189. Tammi, 2003. ISBN 951-31-2764-8.
10. ↑  Kolmonen, Jaakko 1988. *Kotomaamme ruoka-aitta: Suomen, Karjalan ja Petsamon pitäjäruoat*, s. 104, 253, 255. Helsinki: Patakolmonen Ky.
11. ↑  Kolmonen, Jaakko 1988. *Kotomaamme ruoka-aitta: Suomen, Karjalan ja Petsamon pitäjäruoat*, s. 75. Helsinki: Patakolmonen Ky.